Et byggeri i fire etager og på næsten 10.000 kvadratmeter er på tegnebrættet i Skagen. Det er storfiskeren Henning Kjeldsen, som vil opføre nye omgivelser til det maritime museum "Maskinrummet" på havnen i Skagen. Her vil en gammel auktionshal blive revet ned, og så vil der blive opført en ny bygning, som ud over museet også skal rumme et arbejdende værksted, butikslokaler og en rooftop-restaurant. - Det er et projekt, der for alvor får sat Skagen på landkortet som helårsdestination. Både med Maskinrummet, som på kort tid er blevet en massiv attraktion, og med den nye rooftop, som Skagen har manglet, siger Mikkel Mørk Westergaard, der er administrerende direktør i A/S Trigon, som skal opføre bygningen. Se her, hvordan den nye bygning kommer til at se ud: Står færdig i 2024 Museet Maskinrummet holder i dag til i mindre lokaler på havnen i Skagen, men det er altså planen at flytte til det nye domicil. - Maskinrummet har allerede vist sig at være en helt speciel attraktion for Skagen. Med den nye placering vil rammerne kun blive endnu bedre, og gøre oplevelsen endnu mere helstøbt, siger Mikkel Mørk Westergaard og fortsætter: - Og samtidig får Skagen som by et nyt samlingspunkt med mulighed for at afholde større og mindre events, shopping, spisning og nye oplevelser for hele familien. Noget, der kun kan bidrage til at gøre Skagen endnu mere attraktiv, også som helårsdestination, og hvem ved, måske har vi i fællesskab flere planer for Skagen i nær fremtid. Arbejdet med at etablere den nye bygning ventes at gå i gang i begyndelsen af 2023. Først skal den gamle hal på Auktionsvej brydes ned, og det forventes at det nye byggeri kan indvies i løbet af foråret 2024.

Referat:
Storfiskeren Henning Kjeldsen er manden bag et nyt projekt, som skal gøre Skagen ekstra attraktiv at besøge.